
Flot meteor på 
morgenhimlen 

Af Ole Hermingsen 

Onsdag morgen 21.januar ved 06.30-tiden iagttog mange mennesker fra 
Lolland-Falster og Sydsjælland en kraftig ildkugle på den sydvestlige himmel 
ret lavt over horisonten. 

Skandinavisk UFO Informations lokale repræsentant på Lolland-Falster, Ole 
Henningsen, Søllested, blev efter en omtale af sagen i DRs Regionalen i 
Næstved og TV2 Øst i Vordingborg kimet ned i løbet af aftenen af nogle af de 
angiveligt mange mennesker, der har iagttaget lysfænomenet. 

Med baggrund i beskrivelserne af fænomenets udseende og opførsel på himlen, 
er det Ole Henningsens opfattelse, at der har været tale om et endog særdeles 
flot, lysstærkt meteor, der er set af mange mennesker, hvoraf de fleste var på 
vej til arbejde i bil. 

Ildkuglen er i øvrigt iagttaget så langt væk som Tyskland, Belgien og 
Luxembourg. 

Korte beretninger og flere informationer om himmelfænomenet kan ses i 
artiklen »Meteor over Danmark«. 

Usædvanligt luftfartøj 
over Roswell, New 

Mexico 

Af Ole Henningsen 

Der var et usædvanligt luftfartøj i luften i går over den i ufo-kredse så berømte 
sten New Mexico i USA. 

Den amerikanske præsident George W. Bush kom på sin 
rundtur i forbindelse med valgkampagnen til Roswell, hvor han i 
sin tale til de forsamlede ikke undgik at komme ind på byens 
berømmelse, som det sted, hvor et rumfartøj angiveligt 
havarerede i 1947. En historie, der har givet anledning til så 
megen omtale og mytedannelse om tilfangetagne aliens og 
besøgende fra verdensrummet. 

George W. Bush henviste til, at den lille by i det sydvestlige New Mexico er 
bedst kendt for disse ting, og tilføjede spøgende: 






„Jeg har hørt > at I i morges har fået rapporter om et usædvanligt fly over 
området. Bare roligt, det var bare mig , tilføjede præsident Bush til tilhørernes 
store morskab." 

Præsidenten kan ikke have undgået at blive mindet om aliens, for hele byen er 
normalt klistret til med alien-plakater og andre rumsouvenirs til de mange 
turister. 

Talsmænd fra Det hvide Hus har da også haft travlt med at 
afvise, at præsidentens besøg i Roswell skulle have noget med 
ufoer at gøre. 

Besøget i går morges var præsidentens sidste stop på et 3-i- 
en-stat besøg, hvor han uddybede sine synspunkter fra „State 
of the Union"-tale i tirsdags om nødvendigheden af bekæmpelsen af 
terrorismen samt nødvendigheden af at støtte op omkring hans planer for at 
stimulere landets økonomi. Han talte ligeledes i Toledo, Ohio og i Phoenix i 




gar. 

Det var første gang i 20 år, at en amerikansk præsident med Air Force One, 
som hans fly hedder, havde besøgt det sydvestlige New Mexico. 


Dette er en let bearbejdet udgave af det foredrag, som Kim 
Møller Hansen holdt den 20. januar 2004 i Grand Teatret i 
København i forbindelse med forevisning af 1. afsnit af Steven 
Spielsbergs tv-serie TAKEN, som får tv-premiere på Canal+ den 
3. februar. 




UFO-bortføre I ser 
- hvad ved vi egentlig? 

Af Kim Møller Hansen , formand for 
SUFOI 

Lad mig indlede med at stille 5, måske 
lidt nærgående, spørgsmål til personlig 
overvejelse: 

o Har du prøvet at vågne om natten 
med en fornemmelse af, at der er 
et fremmed væsen i værelset? 

o Har du oplevet en periode på en 
time eller mere, hvor du ikke kan 
huske, hvad du har lavet? 

o Har du nogen sinde haft en 
fornemmelse af at flyve gennem 
luften uden at vide hvorfor og 
hvordan? 

o Har du set usædvanlige lys eller 
ildkugler i fx soveværelset uden at 
vide, hvor de kom fra? 

o Har du opdaget mærkelige ar på 
kroppen uden at huske, hvordan 
de opstod? 

Og nej, dette er ikke en test, der skal 
vise, hvordan du måske havde det 
natten efter en festlig nytårsaften. 

Disse 5 spørgsmål blev i 1992 stillet til et repræsentativt udsnit på næsten 
6.000 voksne amerikanere. Og svarene gav følgende billede: 

1. Næsten hver femte amerikaner er vågnet om natten med en 
fornemmelse af, at der var et fremmed væsen i værelset 

2. Næsten hver ottende har oplevet en periode på en time eller mere, hvor 
han eller hun ikke kan huske, hvad der er sket 

3. Hver tiende har haft en fornemmelse af at flyve gennem luften uden at 
vide hvorfor og hvordan 

4. Hver tolvte har set usædvanlige lys eller ildkugler i værelset uden at 
vide, hvor de kom fra 

5. Hver tolvte har opdaget mærkelige ar på sin krop uden at huske, 
hvordan de opstod. 

Forfatterne bag den store undersøgelse havde opstillet det kriterium, at „når 
en udspurgt kunne svare ,ja' til mindst 4 af de 5 spørgsmål, er der en stor 
sandsynlighed for, at den enkelte er en ufo-bortført". 

På denne baggrund blev undersøgelsens overvældende konklusion nået. Ud af 
de 5.947 personer, som blev interviewet, havde 119 (svarende til 2%) svaret 
ja til 4 eller 5 af spørgsmålene. Da den befolkning, som blev repræsenteret af 
de interviewede, var 185 millioner, var det totale antal 3,7 millioner. Altså blev 
undersøgelsens konklusion, at næsten 4 millioner amerikanere har været 
bortført af aliens! 




Undersøgelsen er blevet kritiseret og kaldt uvidenskabelig. Så hvorfor 
overhovedet nævne den? Jo, af to enkle grunde: Undersøgelsen har afgørende 
betydning for, hvordan vi i dag opfatter hele problematikken omkring ufo¬ 
bortførelser. Og for det andet: Viden om undersøgelsens bagmænd kan 
afsløre, hvad der er fantasi og virkelighed, når man taler om ufo-bortførelser. 
Men først vil jeg lige ridse nogle historiske linjer og generelle 
udviklingstendenser op. 

Møder mellem mennesker og fremmede væsner har fundet sted i århundreder. 
Men i nyere tid og ifølge ufologiens historiebøger var det i 1950'ernes USA, at 
der første gang blev skabt direkte kontakt mellem mennesker og væsner fra 
det ydre rum. Man stod så at sige ansigt til ansigt - for rumbrødrene eller de 

jordmenne sker, bare smukkere. 

Flere såkaldte kontaktpersoner 
heriblandt George Adamski - hævdede, 
at de havde mødt de fremmede 
besøgende. Kontaktpersonerne rejste 
sammen med rumbrødrene til 
solsystemets øvrige planeter, som 
lignede Jorden til forveksling, og 
kontaktpersonerne modtog budskaber af 
religiøs eller miljømæssig karakter: 

Vi skulle afskaffe atomvåben - og undgå 
at ødelægge Jorden og resten af 
solsystemet med forurening. 

Møderne var præget at ro, harmoni og 
hjælpsomhed. Rumbrødrene var her på 
Jorden for at hjælpe - og hjælpen skulle 
formidles med udvalgte jordboere som 
talerør. 

I 1960'erne skiftede disse møder 
karakter. Fra at have været 
venskabelige møder mellem mester og 
discipel blev de nu til skræmmende 
møder mellem bøddel og offer. 

I 1961 kom så den hændelse, der i høj grad har dannet skole for mange 
senere bortførelsesberetninger. 

Natten mellem den 19. og 20 september 1961 kører ægteparret Betty og 
Barney Hiil i bil fra Canada til hjemmet i staten New Hampshire. Omkring 
midnat opdager de et klart lys på himlen. Lyset vokser i størrelse - og på et 
tidspunkt har det taget form som et stort objekt med oplyste vinduer. 
Ægteparret standser - og Barney kan gennem en kikkert se, at der i objektets 
vinduer er væsner, som bevæger sig. Et af væsnerne stirrer ned på ham. 
Synet skræmmer ægteparret så meget, at de springer ind i bilen og kører væk 
i rasende fart. 







Psykiateren 

Simon. 


Benjamin 


Betty og Barney Hiil. 


Ægteparret Hiil når 
hjem tidligt om 
morgenen - men to 
timer senere end 
forventet. De har 
tilsyneladende haft 
et tidstab under 
køreturen, og de kan 
overhovedet ikke 
huske, hvordan det 
mystiske objekt 
forsvandt. 

I tiden efter 
oplevelsen havde 
Betty natlige 

mareridt. Hun 

drømte, at hun og 
Barney blev standset 
på vejen af en 
gruppe væsner, der 
førte dem om 
mareridt påvirkede 
også Barney. Han 
blev mere og mere 
stresset og måtte til 
sidst indlægges med 
mavesår. 

De natlige mareridt fortsatte, og efter anbefaling fra Barneys læge søgte 
ægteparret to år efter oplevelsen hjælp hos psykiateren Benjamin Simon. Han 
behandlede ægteparret gennem 6 måneder med regressionshypnose, som 
løste op for deres hukommelsestab. De kunne nu huske, hvad der var sket i de 
mistede to timer. 





Still fra NBC-filmen om Hilis bortførelse. 


Om bord i rumskibet blev de undersøgt medicinsk, 
nøjagtig som Betty havde drømt. En leder i fartøjet 
viste Betty et stjernekort og fortalte, hvor disse 
væsner kom fra. Inden ægteparret blev sat på fri 
fod - fik de ordre på at glemme alt om oplevelsen. 
Betty og Barney Hiils oplevelse blev udødeliggjort 5 
år senere i bogen »The Interrupted Journey« - og i 
Barney Hiil døde I 1969. oktober 1975 blev deres oplevelse til en tv-film 
Betty er i dag over 80 udsendt af NBC til millioner af amerikanske seere. 
år ' I de følgende år dukkede der af og til nye 

bortførelsestilfælde op. Enkelte var helt tydeligt fup inspireret af Hill-sagen og 
den massive omtale i medierne, som deres oplevelse fik. Alle beretningerne 
blev detaljeret beskrevet i amerikanske udgivelser. I 1980 kendte man 
omkring 25 sager. 







Så i 1981 - 20 år efter Hiils 
klassiske hændelse - skete 
der igen noget ganske 
afgørende. Dette år udgav 
maleren og billedhuggeren 
Budd Hopkins bogen 
»Missing Time«. 

Hopkins havde gennem 
længere tid deltaget i 
forskellige terapigrupper i 
New York. Her samledes 
folk, som led af 
tilsyneladende, uforklarlige 
tidsstab. 

For Hopkins var et tidstab 
lig med tegn på en mulig 
bortførelse - og selve 
bortførelsesforløbet kunne 
efter hans mening blotlægges ved hjælp af hypnose. »Missing Time« fortalte 
om disse oplevelser, og bogen fik for alvor mange fortrængte 
bortførelsesberetninger frem i lyset. 

Fire år senere var mere end 300 bortførelsessager nøje beskrevet i litteraturen 
- og i de følgende 6 år dukkede yderligere 500 beretninger op. 

I december 1987 kunne tidsskriftet OMNI afsløre, at omkring 1.200 
amerikanere havde oplevet at blive bortført af aliens. En sand bortførelses¬ 
bølge gik derefter hen over USA. Og det var egentlig ikke så underligt, for 
netop i 1987 udkom to væsentlige bøger inden 
for denne genre: 

Budd Hopkins udgav sin anden 
bortførelselsbog »Intruders«. Bogen handlede 
om en kvinde, der lige siden sin barndom 
havde oplevet gentagne bortførelser. Hun var 
endda blevet gravid efter mødet med en alien 
for senere at få fjernet fosteret af andre 
aliens. 

Den anden skelsættende udgivelse i 1987 stod 
krimi- og gyserforfatteren Whitley Strieber for. 

Hans bog »Communion« handlede om en 
række amerikanere, som under hypnose 
kunne berette om uhyggelige møder med små 
aliens med store hoveder og mandelformede 
øjne - de såkaldte grå eller greys. Bogen blev 
en bestseller i millionoplag og 2 år senere 
filmatiseret. 

I løbet af 1990'erne kom nye såkaldte 
bortførelses-forskere på banen, nemlig 
historikeren David Jacobs (»Secret Life«) og 
psykiateren John Mack (»Abduction«). 

I dag er det netop disse to „eksperter" - 

Jacobs og Mack - og så Budd Hopkins, der er toneangivende inden for 
området. 



Now It's a TV Movie . . . 


ABOARD A FLYING SAUCER! 


This Fali You Can See Couples Incredible Story 
Of How They Were Kidnapped by a UFO 

Hvad er sa det typiske mønster for en ufo-bortførelse - ifølge Hopkins og hans 
kolleger? 

Der er variationer i beretningerne, men grundmønsteret i mange af dem er 
alligevel det samme. 

Bortførelsen begynder oftest, når personen er hjemme i sin seng (57%) og 
oftest om natten. Nogle af bortførelserne finder dog sted udendørs (26%) eller 
fra en bil (26%). Der er et kraftigt, blåt eller hvidt lys, en summen eller 
brummen, en følelse af frygt, og en fornemmelse af, at der er noget 
uforkla rligt til stede . 

Et fartøj med blinkende lys ses, og personen 
transporteres eller „flyder" ind i det. Inde i fartøjet 
er personen genstand for forskellige medicinske 
undersøgelser. Ofte udtages æg eller sæd, og små 
genstande implanteres i næsen eller andre steder. 
Kommunikationen med aliens foregår normalt ved 
telepati. Den bortførte føler sig hjælpeløs, har ofte 
begrænset frihed og kan være fuldstændig 
lammet. 

De „grå" er omkring en meter høje med en slank krop og hals, et stort hoved 
og store, sorte, skæve, mandelformede øjne. De grå har normalt ingen hår og 
ofte kun tre fingre på hver hånd. Høje, lysblonde nordiske, menneskelignende 
typer ses til tider sammen med de grå - og har en lederrolle. 

De fremmedes formål med at bortføre jordboere varierer fra venlige advarsler 
om kommende økologiske katastrofer til et omfattende forædlingsprogram, 
som gør det nødvendigt at fjerne æg og sæd fra mennesker med det formål at 
skabe halv-aliens, halv-menneskelige skabninger. Nogle bortførte påstår, at de 
har set fostre i specielle kolber. Andre fortæller, at de skulle passe eller lege 
med halvt-menneskelige børn. 

Bortførelsesofrene har ofte eftervirkninger af mødet med de fremmede: 
hukommelsestab, røde øjne, dehydrering, søvnproblemer, angstanfald og 
personlighedsændringer. 

Dette generelle mønster for bortførelserne vil CanalPlus-seerne også se 
anvendt i TAKEN. 

Møderne mellem jordboere og aliens har udviklet sig fra 1950'ernes møder, 
hvor mennesket var den udvalgte, og det smukke, menneskelignende 
rumvæsen var den frelsende engel - til i dag hvor de små, grå aliens med 
fosterlignende store hoveder opfører sig som djævle - og hvor mennesket er 
det viljeløse offer, der må affinde sig med at være forsøgskanin. 

Hopkins og Jacobs har arbejdet med næsten 500 bortførte - 
og de er overbevidst om, at en række adfærdsbetingede 
faktorer er fælles for alle tilfælde af ufo-bortførelser - nemlig 
de 5 som jeg indledningsvis stillede spørgsmål om. Og netop 
disse 5 spørgsmål er kernen i undersøgelsen fra 1992. 

Hopkins og Jacobs er sikre på, at personer, som har haft 4 
eller 5 af den slags oplevelser, er ofre for bortførelser. 

7 Man kan spørge, hvorfor de ikke bare stillede et simpelt 



spørgsmål som: 

„Er du nogensinde blevet bortført af aliens?" 

Dertil svarer Hopkins og hans kolleger, at spørgsmålet ikke vil afdække den 
sande grad af bortførelses-oplevelser. Mange mennesker kan nemlig kun huske 






dem efter terapi eller hypnose. Omkring 75% af alle bortførelsesberetninger 
kommer frem i dagens lys under hypnose! 

Hypnose drejer sig i bund og grund om eftergivenhed, afslapning og 
modtagelighed. Det er også en kendsgerning, at fakta og fiktion - som i 
drømme og hallucinations-agtige tilstande - hurtigt og let blandes sammen 
under hypnose. Mange erindringer, som dukker op via hypnose, er ikke ægte 
og ikke i overensstemmelse med sandheden. Erindringer af traumatisk eller 
stærkt følelsesmæssig karakter, og især hvor angst er en del af indholdet, er 
ofte sammenblandede og forvirrende. 

Hypnose-terapeuten kan med sin spørgeteknik påvirke den hypnotiserede til at 
sige det, som terapeuten ønsker at høre. Det er et faktum, at Hopkins, Mack 
og de andre toneangivende eksperter, som bruger hypnose, alle er overbevist 
om, at Jorden besøges af aliens, som udfører eksperimenter på mennesker. 
Denne overbevisning kan naturligvis ikke undgå at præge deres spørgeteknik. 
Hypnose er ikke den gyldne vej til sandheden. Det er i stedet den gyldne vej til 
fantasiPland. Den person, som bliver hypnotiseret, kan let blive manipuleret af 
bortførelsesforskeren til at tro hvad som helst. 

Bortførelsesberetningerne har også den svaghed, at de ikke bakkes op af 
fysiske beviser. De mystiske ar har ofte en naturlig forklaring. De påståede 
alien-fostre er aldrig fundet, og de påståede graviditeter som følge af 
nærkontakten med aliens er aldrig bevist. 

Det nærmeste, man kommer fysiske beviser, er de såkaldte implantater, dvs. 
de små genstande, som bortførte opdager i deres krop i tiden efter 
bortførelsen - og som hævdes at være sporingsudstyr eller 
hjernekontroludstyr, som de små grå har indopereret i ofret. 

Når man går på internettet og i søgemaskinen Google søger på alien-implants, 
får man 49.000 hits! Og to navne dukker op mange gange: Derrel Sims og 
Roger Leir. 

Roger Leir påstår, at han har fjernet adskillige alien-implantater fra 
bortførelsesofre. Han mener, at de fjernede genstande stammer fra „en 
galakse langt, langt borte". 

Derrel Sims fra Houston i Texas deltager ofte i ufo-konferencer og medbringer 
altid en æske med implantater fra bortførelsesofre. De små genstande ligner 
almindeligt metal med en tilfældig splint af plastic eller glas. Sims har hidtil 
nægtet andre at undersøge implantaterne. 

Det er dog igennem tiden lykkedes at få fingre i enkelte implantater fra andre 
personer. Analyser foretaget af anerkendte, uafhængige laboratorier har hver 
gang vist, at der er tale om organisk materiale, glassplinter og andet helt 
almindeligt jordisk affald. 

Så vi må indtil videre sige, at de fysiske beviser for ufo-bortførelser mangler. 
En skeptiker har udtalt, at alt for mange vilde historier bygger på alt for få 
facts. 

Men det, vi har, er et overvældende antal beretninger at forholde os til. Ifølge 
Hopkins og de andre eksperter kan beretningerne kun forklares, hvis man 
antager, at bortførelserne virkelig har fundet sted. 

Roper-undersøgelsen fra 1992 gav som 
resultat, at 119 personer havde været bortført 
af aliens. Der er ingen tvivl om, at for de 
bortførte er oplevelsen sand og føles meget 
virkelig. Det er også et faktum, at de fleste 
ufo-bortførte er ret normale. 



De er ikke psykisk uligevægtige, og langt de fleste er ærlige mennesker, som 
ville blive troet i en retssal. De kommer fra alle samfundslag, og fordelingen af 
mænd og kvinder er nogenlunde 50/50. Spørgsmålet er: Har disse mennesker 
virkelig været bortført? Eller kan der findes en anden og mere sandsynlig 
forklaring? 

Det har englænderen Susan Blackmore undersøgt nærmere. Blackmore er 
psykolog og en af de få, som har taget en ph.d i parapsykologi. Hun har 
igennem 30 år forsket i paranormale fænomener. 

Blackmore har påvist, at de fleste bortførelsesberetninger til forveksling ligner 
beretninger fra folk, som lider af narkolepsi. 

Narkolepsi er en meget belastende søvnsygdom. Den karakteriseres af 
unormal søvntendens i form af søvnighed, søvnanfald og forstyrrelser i 
reguleringen af drømmesøvnen. Man mener, at der alene i Danmark er mellem 
1.000 og 8.000 patienter med narkolepsi. 

Blandt de mange symptomer på narkolepsi er det her relevant at nævne 
søvnlammelse og hallucinationer. 

Søvnlammelse eller søvnparalyse er en uhyggelig oplevelse, som opstår ved 
indsovning eller opvågning. Narkoleptikeren oplever, at han ikke kan bevæge 
sig, ikke tale, ikke åbne øjnene, selv om han er ved fuld bevidsthed. Ofte er 
søvnlammelsen ledsaget af hallucinationer. Søvnlammelsen kan vare op til 
adskillige minutter. 

Hallucinationer kan opleves, når man er lige ved at falde i søvn eller lige ved at 
vågne. Det drejer sig ofte om synsindtryk, men stemmer og lyde kan også 
forekomme. Der er tale om kraftige sanseindtryk, som narkoleptikeren ikke 

Lad mig give et enkelt eksempel: 

„Jeg blev vækket af lyden, da døren til mit 
soveværelse blev åbnet. Jeg lå på siden 
og kunne se de lysende tal på mit 
vækkeur. Klokken var 4.20. Jeg hørte 
fodtrin, som nærmede sig min seng, og et 
tungt åndedræt. Det var som om, der var 
en mørk skikkelse i værelset. Jeg forsøgte 
at smide dynen til side og stå op, men jeg 
var som fastspændt til sengen. Der var 
noget tungt på mit bryst. Jo mere jeg 
kæmpede, jo mindre var jeg i stand til at 
bevæge mig. 

Mit hjerte hamrede. Jeg gispede efter vejret. 

Skikkelsen kom nærmere, og jeg kunne fornemme en ubehagelig lugt. Den 
virkede gammel, som noget, der har været gemt for længe på loftet. 

Pludselig faldt en skygge hen over mit ur. Et eller andet rørte ved min hals og 
arm. En stemme hviskede i mit øre. Sproget lød mærkeligt fremmed, nærmest 
som engelsk udtalt baglæns. Der var overhovedet ingen mening i det sagte. På 
en eller anden måde dannede ordene billeder i min hjerne. Jeg så rådne sumpe 
fulde af paddehatte, væmmelige krybdyr og andre djævelske rædsler. I 
soveværelset så jeg kun en skygge over min seng. Jeg var rædselsslagen... 

Jeg forsøgte at bevæge mig, men tingesten mobiliserede blot hele sin vægt på 
mit bryst. Vægten fordelte sig gennem min krop og tvang mig til at blive i 
sengen. Jeg var lammet. Jeg lå stadig på siden, og jeg var ikke engang i stand 
til at dreje hovedet så meget, at jeg kunne se, hvad det var, der sad på mig. 


kan skelne fra virkeligheden. 



Jeg så på uret på natbordet. Det gik stadig. Ved siden af uret lå en bog, som 
jeg havde læst i. Et lånerkort > mit kort > fyldt med kaffepletter > markerede, at 
det var mit hjem. Jeg så hen over væggen. Jeg fik øje på den store plet, som 
jeg længe havde villet male. I hjørnet stod en kaktus, som jeg havde haft i 
årevis. Det var helt sikkert mit soveværelse, og det så helt normalt ud. Jeg var 
opmærksom på mine omgivelser og helt vågen. Det var ikke en drøm! Det var 
virkelighed! 

En hånd greb fat i min arm og holdt fast. Indtrængeren havde virkelig fat i 
mig! Hånden virkede kold og død... 

Den del af madrassen, som var ved siden af mig, gav efter. En eller anden 
kravlede op i sengen! Tingesten flyttede sin vægt og satte sig overskrævs på 
mig. 

Jeg var tvunget til at høre på den indtrængendes endeløse hvisken. Stemmen 
lød kvindelig. Jeg vidste, at den var ond. Den indtrængendes tunge og 
uformelige legeme var ved at mase livet ud af mig. Min barndoms frygt for 
kvælning vendte tilbage. Jeg var ved at miste bevidstheden. Pludselig tav 
stemmen. Jeg fornemmede, at den indtrængende langsomt forlod rummet. 
Trykket mod mit bryst tog langsomt af. Klokken var 4.30. 

Jeg sprang ud af sengen, greb min lommelygte og vendte mig mod 
soveværelsesdøren. Der var intet..." 

Denne beretning er ikke fortalt af en ufo-bortført, men den ligner i høj grad. 
Beretningen kan læses i en bog skrevet af Donald Siegels, som selv havde 
oplevelsen. Siegel er psykologiprofessor og en kendt og velrenommeret 
autoritet inden for forskningen i narkomisbrug og adfærd. 

Han var så forvirret over sin oplevelse, at han i flere dage gik rundt i en 
omtumlet tilstand. Han forsøgte dog at finde grunden til oplevelsen. Hans 
indtryk af vækkeuret og de andre ting i soveværelset gjorde, at han mente, 
der måtte være noget virkeligt bag hændelsen. Siegel konkluderede til sidst, at 
han havde haft en af de velkendte søvnlammelser i forbindelse med en 
hallucination. 

Susan Blackmore og 
andre forskere siger 
om ufo¬ 

bortførelserne, at 
uden ufo-forskere, 
uden brug af hypnose 
og med en 
grundlæggende 
forståelse af 

søvnlammelse, kunne 
i hundredvis, hvis ikke 
tusindvis af såkaldte 
bortførte sove roligt 
om natten. De skulle 
ikke bekymre sig om 
fremmede væsener, 
der invaderer deres 
soveværelser. I stedet 
kunne de lære, at 
søvnlammelse er 



grunden til deres prøvelser. 



Andre forskere siger det endnu kortere: Uden bortførelsesforskere - ingen 
bortførte. Der er således ikke tale om alien-bortførelse, men om terapeut¬ 
bortførelse. 

Er ufo-bortførelser et typisk amerikansk fænomen? 

Siden 1957 har Skandinavisk UFO Information indsamlet mellem 10.000 og 
15.000 ufo-beretninger i Danmark. Vi har endnu ikke haft et eneste 
bortførelsestilfælde i Danmark. Men fænomenet kendes i England, Australien 
og Canada - og ikke mindst Sydamerika har en lang og farverig tradition for 
ufo-bortførelser. 

Fænomenet er imidlertid mest udbredt i USA. Det er der ikke nogen enkel 
forklaring på, men måske en kombination af flere: 

1. Der er i USA en udbredt mistillid til myndighederne. Det giver grobund 
for mange konspirations-teorier. Myndighederne kender sandheden om 
dit og dat, men bruger ufine metoder for at skjule den for folket. Måske 
samarbejder de endda med aliens. Denne forkærlighed for konspirations¬ 
teorier spiller også en vigtig rolle i tv-serien TAKEN. 

2. Det amerikanske samfund er til en vis grad præget af angst. 
Filmproduceren og forfatteren Michael Moore har bl.a. i filmen "Bowling 
for Columbine" forsøgt at dokumentere, at USA's liberale 
våbenlovgivning bl.a. hænger sammen med, at folk vil beskytte sig, fordi 
de er bange. Det er en angst, som medierne ofte er med til at forstærke. 
Udenlandske terrorister lurer, indbrudstyve ødelægger folks ejendom - 
så hvorfor ikke også truende aliens fra det ydre rum, der bortfører og 
krænker dig, mens du sover i dit hjem? 

3. Endelig er der det helt særlige ved USA, at man i mere end 50 år har 
beskæftiget sig med ufoer. Mange ufo-interessede er med tiden blevet 
frustrerede over, at det endelige bevis på, at vi får besøg fra det ydre 
rum, stadig lader vente på sig. Derfor har rigtig mange i de sidste 25 år 
kastet sig over ufo-bortførelser. De er mere spændende end flakkende 
nattelys på himlen - nærmest moderne gyserhistorier. De gør sig godt i 
medierne, og så er der penge i dem. Mange terapeuter og amatør¬ 
hypnotisører har gyldne tider i USA. 

Da Spielbergs klassiker »Nærkontakt af Tredje Grad« havde premiere i 
Danmark i marts 1978, troede mange, at nu ville vi komme til at opleve en 
bølge af nærobservationer. Men bølgen udeblev - til gengæld steg interessen i 
at vide noget om ufoer. 

Den 3. februar begynder tv-serien TAKEN på Canal+. Hvis 
mønstret fra 1978 gentager sig, vil vi formentlig ikke opleve, at 
en masse danskere pludselig mener, at de har været bortført af 
aliens - de 2% fra den amerikanske undersøgelse skulle i givet 
fald svare til 100.000 danskere, dvs. at alle indbyggere i en by 
lidt mindre end Aalborg pludselig skulle finde ud af, at de har 
været bortført. 

Man må forvente, at TAKEN vil skabe interesse for at få reel 
viden om bortførelsesfænomenet. 

I Skandinavisk UFO Information vil vi - i overensstemmelse med foreningens 
formål - bidrage til dette oplysningsarbejde. I UFO-Nyt nr. 1, 2004, som 
udkommer 15. februar bringer vi artikler om bortførelsesfænomenet, og den 2. 
marts udkommer vores specialtidsskrift UFO-Vision nr. 8, der har ufo¬ 
bortførelser som hovedtema. Lige så snart disse to udgivelser er på gaden, 
modtager alle UFO-Mails abonnenter nærmere besked. 


Danmark for 



Udvalgte links om ufo-bortførelser 

Bortført af ufonauter: http://www.skeptica.dk/arkiv_dk/pa_030.htm 
Dr. Susan Blackmore: http://www.susanblackmore.co.uk/index.htm 
Whitley Strieber's Unknown Country: http://www.unknowncountry.com/ 
Intruders Foundation (Budd 

Hopkins): http://www.intrudersfoundation.org/inside.html 
International Center for Abduction Research (Dr. David M. 

Jacobs): http://www.ufoabduction.com/ 

Passport to the Cosmos (John E. 

Mack): http://beyondcommunion.com/johnmack/ 

Derrel Sims' hjemmeside Alien Hunter: http://www.alienhunter.org/ 

Dr. Roger Leirs hjemmeside Aliens and the 
Scalpel: http://www.alienscalpel.com/ 


Send ufo-mail til familie, venner og bekendte! 

Synes du, at ufo-mail er spændende oplysninger og interessant læsning, så 
send denne ufo-mail videre til din familie, dine venner og bekendte. 

Så har de også muligheden for at modtage ufo-mail gratis og uforpligtende, 
når der sker noget nyt: 

Danske og udenlandske observationer eller fotografier, aktuelle 
himmelfænomener og spændende tilbud på ufo-materialer. 






